**Notă de argumentare**

la proiectul hotărârii Guvernului cu privire la aprobarea modificărilor şi completărilor ce se operează în Hotărârea Guvernului nr. 356 din 31 mai 2012

Proiectul hotărârii Guvernului cu privire la aprobarea modificărilor şi completărilor ce se operează în Hotărârea Guvernului nr. 356 din 31 mai 2012 pentru aprobarea unor acte normative privind implementarea Legii nr.228 din 23 septembrie 2010 cu privire la protecţia plantelor şi la carantina fitosanitară, este elaborat de către Ministerul Agriculturii și Industriei Alimentare în conformitate cu Planul național de acțiuni pentru implementarea Acordului de Asociere Republica Moldova – Uniunea Europeană în perioada 2017-2019, aprobat prin Hotărârea Guvernului nr. 1472 din 30 decembrie 2016.

Proiectul propus operează modificări și completări în anexele nr. 1 și 2 la Hotărârea Guvernului nr. 356 din 31 mai 2012, în scopul armonizării acestora la cerințele:

*Directivei 2014/19/UE a Comisiei din 6 februarie 2014,*

*Directivei 2014/78/UE a Comisiei din 17 iunie 2014,*

*Directivei 2014/83/UE a Comisiei din 25 iunie 2014* de modificare a anexelor I, II, III, IV şi V la Directiva 2000/29/CE a Consiliului privind măsurile de protecţie împotriva introducerii în Comunitate a unor organisme dăunătoare plantelor sau produselor vegetale şi împotriva răspândirii lor în Comunitate, care reglementează cerințe față de controlul fitosanitar al plantelor, produselor vegetale și a bunurilor conexe supuse regimului de carantină fitosanitară, potenţial purtătoare de organisme dăunătoare.

În anul 2012, textul anexelor menționate a fost armonizat parțial la cerințele anexelor I, II și III ale Directivei 2000/29/CE. Ulterior, Directiva dată a fost modificată și completată prin directivele nominalizate supra, fapt ce impune modificarea și completarea integrală a anexelor nr. 1 și 2 la Hotărârea Guvernului nr. 356/2012.

*Proiectul propus stabilește:*

1) Lista organismelor dăunătoare a căror introducere şi răspândire pe teritoriul Republicii Moldova este interzisă, expusă în anexa nr. 1, care conține 3 secțiuni;

2) Lista organismelor dăunătoare a căror introducere şi răspândire în Republica Moldova sunt interzise, în cazul în care acestea sunt prezente la anumite plante sau produse vegetale, conform anexei nr. 2, care conține 3 secțiuni;

3) Lista plantelor, produselor vegetale şi a bunurilor conexe a căror introducere şi răspândire în Republica Moldova este interzisă, expusă în anexa nr. 3, care conține 2 secțiuni.

Efectuarea controlului fitosanitar în contextul modificărilor și completărilor listelor menționate, va avea impact asupra protejării teritoriului țării de introducerea organismelor dăunătoare plantelor, produselor vegetale și bunurilor conexe autohtone, a unor plante, produse vegetale și bunuri conexe importate, facilitării comerțului internațional și ținerii sub control a riscului fitosanitar posibil.

Revizuirea listelor menționate de către Comisia Europeană s-a axat pe eliminarea din liste a unor organisme dăunătoare din cauza răspândirii extinse a acestora pe teritoriul țărilor Uniunii Europene, eficienței scăzute a măsurilor de eradicare a acestora sau a impactului redus asupra plantelor, produselor vegetale și bunurilor conexe. Totodată, proiectul propus transpune integral lista plantelor, produselor vegetale și a bunurilor conexe a căror introducere este interzisă în anumite zone protejate, specificate în anexa nr. 1, secţiunea 2.

Modificările propuse în proiect nu implică cheltuieli financiare suplimentare sau de altă natură, dat fiind faptul că Hotărârea Guvernului nr. 356 din 31 mai 2012 se implementează din anul 2012 de către Agenţia Naţională pentru Siguranţa Alimentelor. Inspectorii fitosanitari ai Agenției (a posturilor de control sanitar-veterinar și fitosanitar la frontieră și cei din cadrul direcțiilor raionale/municipale pentru siguranța alimentelor), efectuează controlul fitosanitar conform atribuțiilor funcționale, în limita bugetului aprobat anual.

Implementarea proiectului menționat nu va implica cheltuieli financiare suplimentare nici pentru agenții economici producători și/sau importatori de plante, produse vegetale și alte bunuri conexe, cu condiția ca marfa să fie liberă de organisme dăunătoare. Controlul fitosanitar și prevenirea pătrunderii organismelor dăunătoare, a plantelor, produselor vegetale şi bunurilor conexe, enumerate în anexe la hotărâre, va minimiza riscul răspândirii organismelor dăunătoare pe teritoriul ţării, favorizând agenții economici sub aspect fitosanitar și economic.

Asupra proiectului dat a fost elaborată analiza impactului de reglementare (AIR), ulterior acesta va fi avizat de ministerele/departamentele interesate.

Aprobarea proiectului va crea cadrul normativ în domeniul fitosanitar, armonizat la cerințele comunitare cu scopul prevenirii introducerii și răspândirii organismelor dăunătoare și facilitării comerțului internațional. În contextul asumării responsabilităților prevăzute în Acordul de Asociere RM-UE (anexa XXIV-B, *capitolul SPS)*, considerăm oportună și necesară aprobarea proiectului propus.

**Viceministru Vasile LUCA**

*Ex. Veronica Tertea*

 *Olga Savencov*

 *022 210-137*

 *022 210 297*